Na temelju članka 109. Zakona o prostornom uređenju (»Narodne novine« broj 153/13, 65/17, 114/18, 39/19 i 98/19), i članka 51. Statuta Grada Drniša ( „Službeni glasnik Grada Drniša“ broj 2/21 I 2/22), Gradsko vijeće Grada Drniša na \_\_. sjednici održanoj dana \_\_. prosinca 2022. godine donosi

**ODLUKU O DONOŠENJU (I) IZMJENA I DOPUNA URBANISTIČKOG PLANA UREĐENJA DIJELA UGOSTITELJSKO-TURISTIČKE ZONE: RECEPCIJSKI I INFORMACIJSKI PUNKT ROŠKI SLAP**

1. **OPĆE ODREDBE**

**Članak**

1. Donose se (I) Izmjene i dopune Urbanističkog plana uređenja dijela ugostiteljsko-turističke zone: recepcijski i informacijski punkt Roški slap (u daljnjem tekstu: Plan) kojeg je izradila tvrtka Urbing d.o.o. iz Zagreba.
2. Plan se donosi za područje koje je u Prostornom planu uređenja Grada Drniša (Službeni vjesnik Šibensko-kninske županije br. 1/00, 7/06), 2/08, 8/12, 8/13), (Službeni glasnik Grada Drniša, br. 1/15, 6/15, 07/16-pročišćeni tekst, 04/18 i 06/18-pročišćeni tekst) određeno kao izdvojeno građevinsko područje izvan naselja turističke namjene – za smještaj sekundarnog ulaza u NP Krka.
3. Odluka o izradi Plana objavljena je u Službenom glasniku Grada Drniša br. 02/21.

**Članak**

(1) Plan je sadržan u elaboratu „(I) Izmjene i dopune Urbanističkog plana uređenja dijela ugostiteljsko-turističke zone: recepcijski i informacijski punkt Roški slap“ te obuhvaća:

1. Odredbe za provedbu,

2. Obrazloženje,

3. Grafički dio:

Kartografski prikazi (1:1000):

1. Korištenje i namjena površina

2. Prometna, ulična i komunalna infrastrukturna mreža

2.A. Prometni sustav

2.B. Energetski sustav i elektroničke komunikacije

2.C. Vodnogospodarski sustav i odvodnja otpadnih voda

3. Uvjeti korištenja, uređenja i zaštite površina

4. Način i uvjeti gradnje

(2) Dijelovi Plana iz stavka (1) ovog članka, točka 2. i 3. ne objavljuju se u „Službenom glasniku Grada Drniša“.

1. **ODREDBE ZA PROVEDBU**

# **1. UVJETI ODREĐIVANJA I RAZGRANIČAVANJA POVRŠINA JAVNIH I DRUGIH NAMJENA**

**Članak**

1. Granica važećeg osnovnog Plana prenesena je na službenu digitalnu katastarsku podlogu (DKP) u novom referentnom koordinatnom sustavu Republike Hrvatske HTRS96/TM, u mjerilu 1:500 i prikazana je na svim kartografskim prikazima.
2. Ukupna površina zone recepcijskog i informacijskog punkta Roški slap odnosno Plana iznosi 2,00 ha.
3. Obuhvat Plana je izdvojeno građevinsko područje izvan naselja ugostiteljsko-turističke namjene (T).
4. Plan se izrađuje s ciljem osiguranja uvjeta za izgradnju i uređenje prostora, redefiniranje načina opremanja prometnom i komunalnom infrastrukturom unutar obuhvata Plana ali i kvalitenijeg priključenja na planiranu prometnu mrežu u ingerenciji Županijske uprave za ceste Šibensko-kninske županije.
5. Osim usklađenja na novu prometnu mrežu, planirana je korekcija i usklađenje prostorne i funkcionalne namjene prostora – grafički, te nove provedbene odredbe UPU-a, sa implementacijom novih inovativnih sadržaja i povoljnijih rješenja sa ciljem izgradnje recepcijskog i informacijskog punkta za potrebe JU "Nacionalni park Krka" uključujući parkiralište za osobna vozila, autobuse, motocikle i bicikle.

**Članak**

1. Prostor obuhvata je u cijelosti ravan, neizgrađeni i neuređeni prostor obrastao niskim nekvalitetnim raslinjem i šikarom.
2. Pristup zoni moguć je neposredno sa postojeće županijske ceste Ž6246 južno od obuhvata, te preko lokalne prometnice L65014 istočno od obuhvata Plana, koja vodi prema naselju Bogatić.
3. Za spoj te dvije prometnice planiran je novi kružni tok.
4. Planirani recepcijsko - informacijski punkt za potrebe JU "Nacionalni park Krka" uključujući i parkiralište za osobna vozila, autobuse, motocikle i bicikle gradi se na jednoj građevinskoj čestici kao jedinstvenoj cjelini međusobno funkcionalno i tehnološki povezanih sadržaja.
5. Planirana namjena površina prikazana je bojama i planskim znakovima na kartografskom prikazu 1. Korištenje i namjena površina i to:

* ugostiteljsko turistička namjena - recepcijsko – informacijski punkt................roza boja (T)
* površina parkirališta.....................................................................................roza boja (T-P)
* površina za internu prometnicu.....................................................................bijela boja (IS)
* trafostanica..................................................................................................bijela boja (TS)
* zaštitne zelene površine..............................................................................zelena boja (Z)

1. Površina označena kao površina infrastrukturnih sustava – (IS) planirana je prometnica koja ima funkciju interne prometnice recepcijskog i informacijskog punkta, a priključuje se na postojeće prometnice izvan granice obuhvata kampa.

# **2. UVJETI SMJEŠTAJA GRAĐEVINA GOSPODARSKIH DJELATNOSTI**

## 2.1. Ugostiteljsko-turističke građevine

**Članak**

1. Unutar obuhvata Plana, površina određena za ugostiteljsko-turističku namjenu – recepcijsko-informacijski punkt (T), određena je za smještaj građevina u funkciji sekundarnog ulaza u NP Krka i to:

* recepcije sa prostorima za informacije,
* multimedijski i izložbeni prostori,
* prostori za smještaj trgovačkih sadržaja (suvenirnica, prodaja prehrambenih proizvoda, tiskovina i sl.),
* prostor ugostiteljskih sadržaja (caffe bar, fast food, snack bar i sl.),
* prostor za smještaj samoposlužnih aparata za hranu i piće,
* sanitarni prostori,
* ostali sadržaji u funkciji recepcijsko-informacijskog punkta (npr. skladišta, spremišta, prostorije za zaposlenike, prostorije održavanja i sl.).

1. Izvan građevine opisane u stavku (1) ovog članka mogu se graditi i smještati:

* dječji parkovi, igrališta i ostale zelene površine,
* informacijski punktovi,
* prostor za odmor i čekanje,
* kolne površine,
* parkirališta za dostavne službe,
* ostali prateći sadržaji kojima se upotpunjuje djelatnost recepcijsko-informacijskog punkta.

1. Površina ugostiteljsko – turističke namjene – recepcijsko-informacijskog punkta (T), unutar koje se planira gradnja građevine sa sadržajima iz stavka (1) ovog članka iznosi 2245 m2, a građevina na njoj se može graditi prema sljedećim uvjetima:

* najveći ukupni koeficijent izgrađenosti građevne čestice (kig) iznosi 0,3 a najmanji 0,1,
* visina vijenca građevine (V) može iznositi najviše 7,5 m,
* etažna visina građevina može iznositi najviše dvije nadzemne etaže (E=Pr+1) uz mogućnost izvedbe podruma,
* tehnološki pogoni (obuhvaćaju liftove, ventilacijske pogone, stupove elektroničkih komunikacija, rasvjetu, ozvučenje i ostalo) mogu se smjestiti u potkrovlju, ili u sklopu zadnje etaže, pri čemu visine tih tehnoloških dijelova građevine mogu biti i veće od propisanih, što će se odrediti detaljnijom projektnom dokumentacijom,
* vrsta pokrova i broj streha trebaju biti u skladu s namjenom i funkcijom građevine, sa upotrebom tradicijskih materijala i arhitektonskih elemenata (kamen, kupa kanalica i sl.),
* ograda građevne čestice može biti najveće visine 1,5 m s time da neprovidno podnožje ograde ne može biti više od 0,7 m,
* građevna čestica mora imati osiguran pristup na javnu prometnu površinu najmanje širine kolnika od 5,5 m,
* građevna čestica mora imati osigurane komunalne priključke (vodoopskrba, odvodnja, energetska opskrba),
* pri hortikulturnom uređivanju obavezno se moraju koristiti autohtone vrste.

1. Dozvoljeno je korištenje energenata iz alternativnih izvora energije koji su kategorizirani kao neopasni uz uvjet da su zadovoljeni svi tehnički uvjeti kao i uvjeti u pogledu zaštite okoliša te drugi uvjeti u skladu s posebnim propisima.
2. Za održavanje i navodnjavanje zelenih površina mogu se koristiti alternativni izvori – kišnica, tehnička voda i dr. ili razvojem vlastitog sustava navodnjavanja koji omogućava ponovno korištenje oborinskih i drenažnih voda, vode iz pročistača i sl.
3. Dječje igralište mora biti uređeno na način da bude opremljeno spravama od prirodnih materijala u najvećoj mogućoj mjeri.
4. Poželjno je odvajanje sadržaja prema javnim prometnicama (županijskom i lokalnom) kamenim zidovima (suhozidima) ili srednje visokom i visokom autohtonom vegetacijom sa ciljem umanjivanja pogleda i zaštite od buke prema recepcijsko-informacijskog punktu.
5. Smještaj vanjskih sadržaja navedenih u stavku (2) ovog članka, kao što su dječja igrališta, informacijski punktovi i ostalo moguće je smjestiti i unutar drugih namjena određenih Planom, a koja se idejnim rješenjem pokaže prikladnijom.
6. Unutar površine parkirališta (T-P) planira se gradnja parkirališta za smještaj automobila i autobusa, kao i parkirališna mjesta za motocikle i bicikle.

# **3. UVJETI UREĐENJA ODNOSNO GRADNJE I OPREMANJA PROMETNE, ELEKTRONIČKE KOMUNIKACIJSKE I KOMUNALNE MREŽE S PRIPADAJUĆIM GRAĐEVINAMA I POVRŠINAMA**

## 3.1. Uvjeti gradnje prometne mreže

**Članak**

1. Mjesto i način opremanja zemljišta infrastrukturnom mrežom prikazani su na kartografskom prikazu 2. Prometna, ulična i komunalna infrastrukturna mreža.
2. Prometna mreža neophodna za funkcioniranje recepcijsko-informacijskog punkta odnosi se na postojeću javnu županijsku cestu Ž6246 južno od obuhvata, te lokalnu prometnicu L65014 istočno od obuhvata. Obadvije promenice nalaze se izvan granica obuhvata Plana.
3. Cestovni priključak interne prometnice recepcijsko-informacijskog punkta, odnosno ulaz/izlaz izvesti će se preko javnih prometnica iz prethodnog stavka.
4. Prometno-tehničko rješenje i elementi prometnica i raskrižja rješiti će se detaljnijom projektnom tehničkom dokumentacijom u skladu s Pravilnikom o uvjetima za projektiranje i izgradnju priključaka i prilaza na javnu cestu, te ostalim zakonima, propisima i normativima vezanim za predmetno područje planiranja i projektiranja uz suglasnost nadležne Županijske uprave za ceste Šibensko-kninske županije u čijoj su ingerenciji postojeća županijska i lokalna prometnica na koju će se izvesti priključak zone.
5. Interna prometnica (IS) recepcijsko-informacijskog punkta, mora biti ukupne minimalne širine 7,0 m unutar koje je obavezno planirati jednostranu pješačku stazu minimalne širine 1,5 m.
6. Interna prometnica (IS) smatra se osnovnom infrastrukturom čija izvedba je uvjet za realizaciju recepcijsko-informacijskog punkta.
7. Položaj internih kolnih i pješačkih površina, unutar obuhvata Plana, sa mogućnošću smještaja na svim planiranim površinama ugostiteljsko-turističke namjene (T) i (T-P), te zaštitnim zelenim površinama (Z), odrediti će se projektom, ali u skladu sa uvjetima ovih odredbi, Pravilnikom o uvjetima za projektiranje i izgradnju priključaka i prilaza na javnu cestu, Pravilnikom o osiguranju pristupačnosti građevina s invaliditetom i smanjene pokretljivosti te ostalim zakonima, propisima i normativima vezanim za predmetno područje planiranja i projektiranja.

1. Završna obrada pješačkih površina mora biti izvedena od opločnika izrađenih od prirodnih kamenih agregata s dodatkom prirodnih boja, uz uvjet da udovoljavaju standardnim kriterijima kvalitete kao što su otpornost na habanje, protukliznost, otpornost na smrzavanje i sol, da su ekološki prihvatljivi, te moraju biti prilagođene za nesmetan hod, uz mogućnost ambijentalnog osvjetljenja.

## 3.2. Parkirališta

**Članak**

1. Planom je određena površina za smještaj parkirališnih mjesta za automobile, autobuse, motocikle i bicikle.
2. Broj i razmještaj parkirališnih mjesta unutar površine koja je Planom određena za prakiralište biti će riješen detaljnijom projektnom tehničkom dokumentacijom u skladu sa vezanim zakonima, propisima i normativima.
3. Do svakog parkirališnog mjesta moguće je dovesti priključak za napajanje električnom energijom u smislu punjača za novu generaciju automobila, autobusa i ostalih prijevoznih sredstava na električni pogon.
4. Planirani minimalni broj parkirališnih mjesta potrebno je osigurati prema sljedećoj tablici:

|  |  |
| --- | --- |
| Tip vozila | Minimalni potreban broj parkirališnih mjesta |
| Automobili | 160 |
| Autobusi | 10 |
| Motocikli | 30 |
| Bicikli | 30 |

1. Osim što je potrebno osigurati parkirališna mjesta za posjetitelje, potrebno je osigurati i mjesto za parkirališna mjesta za vozila koja će se koristiti za najam (npr. bicikli i sl.) od strane NP Krka.
2. Na parkiralištu se mora osigurati i dovoljan broj mjesta za osobe s teškoćama u kretanju. Ova parkirna mjesta moraju biti smještena najbliže pristupačnom ulazu u građevinu recepcijsko-informacijskog punkta, te neposredno uz pješačku površinu bez vertikalnih barijera, sa vidljivom oznakom pristupačnosti ili odgovarajućim znakom, odnosno oznakom sukladno posebnom propisu. Dimenzije moraju biti u skladu sa važećim Pravilnikom o osiguranju pristupačnosti građevina s invaliditetom i smanjene pokretljivosti.
3. Dostavnim vozilima omogućuje se pristup građevini recepcijsko-informacijskog punkta uz vremensko ograničenje, kako bi se nesmetano mogla obavljati predmetna djelatnost. Parking mjesta za dostavu mogu se planirati uz samu građevinu.
4. Na parkiralištu je moguće odrediti i područje postaje (stanice) sa koje će se posjetitelji prevoziti odgovarajućim prijevoznim sredstvima do NP Krka, odnosno do druge postaje.
5. Parkirališta trebaju biti izvedena ozelenjena na način da se u uzduž parkirališta smještavaju drvoredi.

## 3.2. Uvjeti gradnje elektroničke komunikacijske mreže

**Članak**

1. Planom su definirane načelne trase mreže elektroničkih komunikacija, a prikazane su na kartografskom prikazu 2. PROMETNA, ULIČNA I KOMUNALNA INFRASTRUKTURNA MREŽA u mjerilu 1:1000.
2. Prikazane trase mogu se korigirati radi prilagodbe tehničkim rješenjima i stanju na terenu. Korekcije ne mogu biti takve da onemogućuju izvedbu cjelovitog rješenja predviđenog ovim Planom.
3. Aktima za građenje odrediti će se točan položaj vodova infrastrukturne mreže unutar i izvan koridora prometnica. Izgradnja treba biti usklađena s posebnim uvjetima javnih komunalnih poduzeća koja su nadležna za gradnju i održavanje pojedine mreže.

**Članak**

1. Vod elektroničkih komunikacija recepcijsko-informacijskog punkta spojiti će se na najbližu distributivnu elektroničku komunikacijsku kanalizaciju (EKK), odnosno na korisnički i spojni vod, a prema prikazanom na kartografskom prikazu 2. PROMETNA, ULIČNA I KOMUNALNA INFRASTRUKTURNA MREŽA.
2. Elektroničku komunikacijsku mrežu potrebno je dimenzionirati potrebnim brojem cijevi vodeći računa o svim operaterima, o novim uslugama i o potrebi za rezervnim cijevima za održavanje.
3. Kapacitet EKK u svim njenim elementima kao i kapacitet, tip i razrada kabela definirati će se posebnim projektom.
4. Postavljanje samostojećih ormara pasivnih ili aktivnih elemenata EKK mreže moguće je unutar obuhvata Plana, ali ne smije umanjiti upotrebu površine na koje se postavljaju. Također, oblikom i bojom samostojeći ormari EKK mreže trebaju biti primjereno zaštićeni i uklopljeni u okoliš.
5. Unutar zone zahvata nisu predviđene bazne stanice pokretnih mreža EKK niti samostojeći stupovi.

## 3.3. Uvjeti gradnje komunalne infrastrukturne mreže

**Članak**

1. Planom su definirane načelne trase komunalne infrastrukturne mreže, a prikazane su na kartografskom prikazu 2. PROMETNA, ULIČNA I KOMUNALNA INFRASTRUKTURNA MREŽA u mjerilu 1:1000.
2. Prikazane trase mogu se korigirati radi prilagodbe tehničkim rješenjima i stanju na terenu. Korekcije ne mogu biti takve da onemogućuju izvedbu cjelovitog rješenja predviđenog ovim Planom.
3. Aktima za građenje odredit će se točan položaj vodova infrastrukturne mreže unutar i izvan koridora prometnica. Izgradnja treba biti usklađena s posebnim uvjetima javnih komunalnih poduzeća koja su nadležna za gradnju i održavanje pojedine mreže.

**Elektroenergetika**

**Članak**

1. Elektroopskrbna mreža prikazana je načelno na kartografskom prikazu broj 2. PROMETNA, ULIČNA I KOMUNALNA INFRASTRUKTURNA MREŽA.
2. Za potrebe opskrbe električnom energijom planiranog recepcijsko-informacijskog punkta potrebno je osigurati vršnu snagu od oko 50 kW.
3. Opskrba električnom energijom vršiti će se iz transformatorske stanice (TS) koja je planirana unutar obuhvata Plana, a dio se može namirivati iz vlastitih obnovljivih izvora (solarni i fotonaponski kolektori snage manje od 200 kW).
4. Planirana površina za smještaj planirane transformatorske stanice je 100 m2, koja mora biti izvedena u skladu sa uvjetima distributera te važećim tehničkim standardima. Zbog održavanja, mora imati neposredan pristup na prometnu odnosno kolnu površinu.
5. Osim na lokaciji određenoj Planom, moguće ju je postaviti kao ugradbenu unutar građevine recepcijsko-informacijskog punkta sa stražnje ili bočne strane uz uvjet da je adekvatno zaštićena sa omogućenim pristupom sa interne prometne površine ili kolno pješačke površine.
6. Unutar površine parkirališta (T-P) planiraju se parkirališna mjesta sa punjačima za električna vozila. Ti punjači mogu se spojiti na planiranu elektroenergetsku mrežu i/ili mogu imati napajanje energijom pomoću alternativnih izvora energije (solarni i fotonaponski kolektori snage manje od 200 kW i sl.).
7. Mreža 0,4kV iz TS do planiranih objekata i potrošača, kada im budu definirane lokacije i potrebne količine električne energije projektirati će se detaljnijom projektnom dokumentacijom a izvesti podzemno tipskim kabelima. Kabeli za napajanje će se direktno iz TS spojiti na glavnu razvodnu ploču unutar objekta ili u planirani kabelski razvodni ormar, odnosno kućni priključni ormar.
8. Interna prometnica, kolno-pješačke i pješačke površine, te površina parkirališta noću mogu biti osvijetljene ambijentalnim orijentacijskim svjetlom koje će biti izvedeno sukladno Zakonu o zaštiti od svjetlosnog onečišćenja, posebnim propisima i prema posebnim uvjetima i suglasnosti nadležnog operatora prijenosnog sustava.
9. Napajanje energijom za osvjetljenje moguće je i putem alternativnih izvora energije (solarni i fotonaponski kolektori snage manje od 200 kW i sl.).
10. Detaljni uvjeti priključka na elektroenergetsku mrežu zadaju se u postupku izdavanja prethodne elektroenergetske suglasnosti u postupku ishođenja lokacijske ili građevinske dozvole. Prethodnu elektroenergetsku suglasnost izdaje nadležni operator distribucijskog sustava.

**Vodoopskrba**

**Članak**

1. Vodoopskrbna mreža prikazana je na kartografskom prikazu broj 2. PROMETNA, ULIČNA I KOMUNALNA INFRASTRUKTURNA MREŽA.
2. Postojeći vodovodni priključak nalazi se na udaljenosti od cca 200 m od zone obuhvata Plana. Za potrebe uredne vodoopskrbe turističke zone potrebna je rekonstrukcija dobavnog cjevovoda. Sve tehničke i radne parametre rekonstrukcije i priključivanja zadat će mjerodavna komunalna tvrtka imajući u vidu iskazane potrebe turističke zone ali i druge potrebe šireg prostora.
3. Ukupna dnevna potrebna količina vode iznosi oko 40 m3 (40.000 I/d) s vršnim opterećenjem od 1.00 I/sec. Na temelju planiranih dana poslovanja (120 dana) godišnja potrebna količina vode iznosi 4.800 m3.
4. Vodovodnu instalaciju će biti potrebno položiti u rov kako bi se cijev zaštitila statički i termički.
5. Unutar granica Plana mora biti postavljena hidrantska mreža koja će biti dimenzionirana prema Pravilniku o hidrantskoj mreži za gašenje požara.
6. Za održavanje i navodnjavanje zelenih površina i za korištenje u sanitarijama, mogu se koristiti alternativni izvori – kišnica, tehnička voda i dr. ili razvojem vlastitog sustava navodnjavanja koji omogućava ponovno korištenje oborinskih i drenažnih voda, vode iz pročistača i sl).

**Odvodnja**

**Članak**

1. Sustav odvodnje otpadnih voda unutar obuhvata Plana treba izgraditi u tehničkoj izvedbi kao razdjelni.
2. Planirana zona nema mogućnost priključivanja na izgrađeni sustav odvodnje stoga je potrebno predvidjeti izgradnju dostatno dimenzioniranog pročistača otpadnih/sanitarnih voda. Taj pročistač trebao bi biti izveden kao biološki pročistač (npr. bazeni s trstikama) uz mogućnost korištenja prerađene vode za navodnjavanje zelenih površina.
3. Odovodnju sanitarne vode potrebno je projektirati gravitacijski, sa polaganjem u koridorima javnih prometnih površina, a s obzirom na konfiguraciju terena, na najnižim točkama biti će postavljene crpne stanice kako bi se otpadna voda mogla prepumpati do više kote te tako osigurati gravitacijski tok prema uređaju za pročišćavanje.
4. Izračun vodoopskrbnih potreba ukupne dnevne količine otpadnih/sanitarnih voda iznosi oko 40 m3 (40.000 I/d).
5. Oborinsku odvodnju s prometnih površina i parkirališta prije upuštanja u tlo potrebno je prikupljati putem slivnika gravitacijskog tipa s taložnicama preko separatora ulja i masti.

# **4. MJERE ZAŠTITE PRIRODNIH I KULTURNO-POVIJESNIH CJELINA I GRAĐEVINA I AMBIJENTALNIH VRIJEDNOSTI**

**Članak**

1. Područja posebnih uvjeta korištenja i posebnih ograničenja u korištenju prikazani su na kartografskom prikazu 3. UVJETI KORIŠTENJA, UREĐENJA I ZAŠTITE POVRŠINA.
2. Unutar obuhvata Plana nema kulturnih dobara - kulturno povijesnih spomenika.
3. Unutar obuhvata Plana ne nalaze se zaštićena područja temeljem Zakona o zaštiti prirode ali se u neposrednoj blizini nalazi zaštićeno područje — Nacionalni park Krka.
4. Cijeli obuhvat Plana nalazi se unutar područja ekološke mreže značajnog za ptice HR 1000026 — Krka i okolni plato te u blizini područja ekološke mreže značajnog za vrste i stanišne tipove HR 2000918 — područje NP Krka, sukladno Uredbi o ekološkoj mreži.
5. Radi potrebe očuvanja ovim Planom propisuju se posebni uvjeti zaštite prirode:

* koristiti materijale i boje prilagođene prirodnim obilježjima okolnog prostora i tradicionalnoj arhitekturi,
* građevinske intervencije ne smiju uzrokovati gubitak rijetkih i ugroženih stanišnih tipova ili gubitak staništa strogo zaštićenih biljnih i životinjskih svojti,
* pri odabiru trasa infrastrukturnih koridora voditi računa o prisutnosti ugroženih i rijetkih staništa i zaštićenih i/ili ugroženih vrsta flore i faune,
* prilikom ozelenjivanja područja koristiti autohtone biljne vrste a eventualne postojeće elemente autohtone flore sačuvati u najvećoj mogućoj mjeri te integrirati u krajobrazno uređenje,
* očuvati u najvećoj mogućoj mjeri postojeće krajobrazne vrijednosti,
* osigurati pročišćavanje svih otpadnih voda.

1. Za pojedinačne zahvate koji mogu imati utjecaj na ekološku mrežu obvezna je provedba ocjene prihvatljivosti uz pridržavanje važećih propisa iz područja zaštite okoliša, voda i održivog gospodarenja otpadom.

# **5. POSTUPANJE S OTPADOM**

**Članak**

1. Unutar obuhvata Plana potrebno je predvidjeti prostor za sakupljanje komunalnog i uporabnog (staklo, papir, plastika i metal) otpada, putem manjih mobilnih kontejnera postavljenih unutar površina zajedničkih sadržaja, a koje je potrebno primjereno zaštititi, oblikovati i uklopiti u okoliš.
2. Prostor za sakupljanje komunalnog i uporabnog otpada treba biti dostupan vozilima komunalnog poduzeća.
3. Zabranjuje se trajno odlaganje otpada kao i ostavljanje, istovar i/ili odlaganje otpada na mjestima koja za to nisu određena.
4. Proizvođači otpada i svi sudionici u postupanju s otpadom dužni su pridržavati se odredbi Zakona o održivom gospodarenju otpadom i propisa donesenih temeljem Zakona.
5. Sa tog područja otpad se odvozi na sanitarni deponij Šibenik — Bikarac. Sakupljanje i odvoz povjerava se odgovornoj tvrtci.

# **6. MJERE SPRJEČAVANJA NEPOVOLJNA UTJECAJA NA OKOLIŠ**

**Članak**

1. Unutar obuhvata Plana nisu planirane gospodarske djelatnosti čija tehnologija može štetnim i prekomjernim emisijama nepovoljno utjecati na okoliš.
2. Izdani akti kojima se dozvoljava gradnja, te sama gradnja i korištenje građevina, moraju primjenom mjera kojima se prijeći nepovoljan utjecaj na stanje okoliša, osigurati temeljne uvjete zaštite okoliša.
3. Ukoliko stanje okoliša, u cjelini ili pojedinim dijelovima, ne zadovoljava minimalno dopuštene uvjete - definirane tekućim propisima i standardima — u razumnom roku, mjerama sanacije, treba ga dovesti u granice prihvatljivosti.
4. Planirane djelatnosti ne smiju ni na koji način ugrožavati okoliš: bukom, svjetlošću, neugodnim mirisima, zagađenjem zraka, zagađenjem tla i podzemnih voda ili drugim načinima nepovoljna utjecaja. Utjecajima na okoliš ne smije se ugroziti kvaliteta života i rada u bližoj i daljoj okolici.

**Članak**

1. Prostor unutar obuhvata urbanističkog plana nalazi se unutar zone sanitarne zaštite izvorišta označen kao IV.a. U skladu s tim potrebno je primijeniti mjerodavni pravilnik (Pravilnik o uvjetima za utvrđivanje zona sanitarne zaštite izvorišta.
2. Navedena zona klasificirana je u tip "vodonosnika s pukotinsko-kavernoznom poroznosti" pa u tom smislu se zabranjuje:

* ispuštanje nepročišćenih otpadnih voda,
* građenje postrojenja za proizvodnju opasnih i onečišćujućih tvari za vode i vodni okoliš,
* građenje građevina za oporabu, obradu i odlaganje opasnog otpada,
* uskladištenje radioaktivnih i za vode i vodni okoliš opasnih i onečišćujućih tvari, izuzev uskladištenja količina lož ulja dovoljnih za potrebe domaćinstva, pogonskog goriva i maziva za poljoprivredne strojeve, ako su provedene propisane sigurnosne mjere za građenje, dovoz, punjenje, uskladištenje i uporabu,
* građenje benzinskih postaja bez zaštitnih građevina za spremnike naftnih derivata (tankvana),
* izvođenje istražnih i eksploatacijskih bušotina za naftu, zemni plin kao i izrada podzemnih spremišta,
* skidanje pokrovnog sloja zemlje osim na mjestima izgradnje građevina koje je dopušteno graditi prema odredbama ovoga Pravilnika,
* građenje prometnica, parkirališta i aerodroma bez građevina odvodnje, uređaja za prikupljanje ulja i masti i odgovarajućeg sustava pročišćavanja oborinskih onečišćenih voda i
* upotreba praškastih (u rinfuzi) eksploziva kod miniranja većeg opsega.

**Zaštita tla, šuma i šumskog tla**

**Članak**

1. Unutar Plana nema postojećeg kvalitetnog zelenila koje je potrebno zaštititi i zadržati, te se Planom određuje da se ozelenjeni dijelovi čestice urede autohtonim nasadima koje je moguće osvijetliti ambijentalnom rasvjetom uz mogućnost alternativnog napajanja električnom energijom (solarni i fotonaponski kolektori snage manje od 200 kW i sl.).
2. Unutar obuhvata Plana nije dozvoljen unos štetnih tvari u tlo, izravno ili putem dispozicije otpadnih voda ili odlaganja otpada.
3. Prilikom pripreme i izvođenja radova na planiranoj internoj prometnici i građevinama potrebno je:

* štititi tla od emisije krutih čestica podizanjem zaštitnih pojaseva, obavezno autohtonim vrstama,
* na tlima s potencijalnom erozijom provoditi odgovarajuće mjere zaštite tla od erozije (konturna obrada, zatravnjivanje i dr.).
* koristiti suhozide na odgovarajućim mjestima,
* osigurati prilaz kako bi se omogućilo pristupanje interventnim putevima zaštite od požara.

**Zaštita zraka**

**Članak**

1. Zaštita zraka na području obuhvata Plana provodi se očuvanjem i uređenjem zelenih površina, ostvarivanjem povoljnih uvjeta za prirodno provjetravanje, cirkulaciju i regeneraciju zraka.
2. Temeljna mjera za postizanje ciljeva zaštite zraka jest smanjivanje emisije onečišćujućih tvari u zrak.
3. Sa svrhom očuvanja I. kategorije zraka na području Grada Drniša propisuju se sljedeće mjere:

* ograničavati emisije i propisivati tehničke standarde u skladu sa stanjem tehnike (BAT) te prema posebnom propisu o graničnim vrijednostima emisije onečišćujućih tvari u zrak iz stacionarnih izvora,
* stacionarni izvori (tehnološki procesi, uređaji i objekti iz kojih se ispuštaju u zrak onečišćujuće tvari) onečišćenja zraka moraju biti proizvedeni, opremljeni, rabljeni i održavani na način da ne ispuštaju u zrak tvari iznad graničnih vrijednosti emisije, prema zakonu i posebnom propisu o graničnim vrijednostima emisije onečišćujućih tvari u zrak iz stacionarnih izvora;

**Zaštita vode**

**Članak**

1. Područje obuhvata Plana nalazi se cijelom površinom unutar Zone sanitarne zaštite izvorišta – zone ograničenja – IV.zona.
2. Zone sanitarne zaštite izvorišta sa zahvaćanjem voda iz vodonosnika s pukotinskom i pukotinsko-kavernoznom poroznosti određuju se radi smanjenja rizika od onečišćenja vodonosnika s pukotinskom i pukotinsko-kavernoznom poroznosti.
3. U IV. zoni sanitarne zaštite izvorišta sa zahvaćanjem voda iz vodonosnika s pukotinskom i pukotinsko-kavernoznom poroznosti zabranjuje se:

* ispuštanje nepročišćenih otpadnih voda,
* građenje postrojenja za proizvodnju opasnih i onečišćujućih tvari za vode i vodni okoliš,
* građenje građevina za oporabu, obradu i odlaganje opasnog otpada,
* uskladištenje radioaktivnih i za vode i vodni okoliš opasnih i onečišćujućih tvari, izuzev uskladištenja količina lož ulja dovoljnih za potrebe domaćinstva, pogonskog goriva i maziva za poljoprivredne strojeve, ako su provedene propisane sigurnosne mjere za građenje, dovoz, punjenje, uskladištenje i uporabu,
* građenje benzinskih postaja bez zaštitnih građevina za spremnike naftnih derivata (tankvana),
* izvođenje istražnih i eksploatacijskih bušotina za naftu, zemni plin kao i izrada podzemnih spremišta,
* skidanje pokrovnog sloja zemlje osim na mjestima izgradnje građevina koje je dopušteno graditi prema odredbama Pravilnika o uvjetima za utvrđivanje zona sanitarne zaštite izvorišta,
* građenje prometnica, parkirališta i aerodroma bez građevina odvodnje, uređaja za prikupljanje ulja i masti i odgovarajućeg sustava pročišćavanja oborinskih onečišćenih voda i
* upotreba praškastih (u rinfuzi) eksploziva kod miniranja većeg opsega.

1. Zaštita voda provodi se sljedećim planskim mjerama:

* planiranim razdjelnim sustavom odvodnje otpadnih voda (izdvojeno voditi oborinske od sanitarnih),
* izgradnjom vlastitog (bio) uređaja za pročišćavanje otpadnih voda kako bi one prije ispuštanja u mrežu odvodnje sanitarnih otpadnih voda bile pročišćene do razine onečišćenja dozvoljenog za sanitarne vode,
* pridržavanjem važećih propisa, te gradskih Odluka iz područja odvodnje otpadnih i oborinskih voda.

1. Mjere zaštite od onečišćenja iz raspršenih izvora obuhvaćaju:

* Odvodnju i pročišćavanje sanitarnih otpadnih voda, gdje nema tehničke ni ekonomske opravdanosti za gradnju kanalizacijskih sustava (na područjima izvan aglomeracija) moguće je rješavati individualno uz primjenu sljedećeg stupnja pročišćavanja:
* primjenom tehnologije naprednijeg pročišćavanja - biološkim uređajem za pročišćavanje, kojim se postiže dodatni stupanj pročišćavanja otpadnih voda i njihovim ponovnim korištenjem (npr. za navodnjavanje zelenih površina).
* Pročišćene otpadne vode moguće je ispuštati neizravno u podzemne vode procjeđivanjem kroz tlo putem upojnih građevina.
* Otpadne vode građevina s opterećenjem do 20 ES (do 2m3/dan) iznimno je moguće zbrinjavati u nepropusnoj sabirnoj jami.
* Oborinske vode s onečišćenih manipulativnih površina treba prije upuštanja u tlo pročistiti u separatoru - taložniku.
* Oborinske vode s parkirališta, koje će se koristiti za potrebe recepcijsko-informacijskog punkta, površine iznad 200m2 potrebno je prihvatiti nepropusnom kanalizacijom i priključiti na sustav javne odvodnje ili preko separatora-taložnika odnosno druge odgovarajuće tehnologije kojom će se polučiti isti učinci pročišćavanja ispuštati neizravno u podzemne vode procjeđivanjem kroz tlo putem upojnih građevina.

**Zaštita prirode**

**Članak**

1. Zaštita prirode se provodi kroz očuvanje biološke i krajobrazne raznolikosti:

* očuvanjem zelenih površina na području obuhvata Plana,
* obvezom korištenja autohtonih vrsta prilikom uređenja okoliša.

**Zaštita od buke**

**Članak**

1. Zaštita od buke se provodi:

* odabirom i uporabom malobučnih strojeva, uređaja i sredstava za rad i transport,
* izvedbom odgovarajuće zvučne izolacije građevina u kojima su izvori buke,
* uređenjem planiranih zelenih površina u sklopu građevne čestice kampa.

1. Najviše dozvoljene razine buke unutar obuhvata Plana moraju biti u skladu s Pravilnikom o najvišim dopuštenim razinama buke u sredini u kojoj ljudi rade i borave.

**Zaštita od svjetlosnog onečišćenja**

**Članak**

1. Zaštita od svjetlosnog onečišćenja se provodi:

* obvezom korištenja ekološke ambijentalne rasvjete za vanjsku rasvjetu planirane interne pristupne ceste i ostalih površina određenih Planom.

# **7. MJERE ZAŠTITE OD PRIRODNIH I DRUGIH NESREĆA**

**Članak**

1. Posebne mjere zaštite određuju se sukladno Zakonu o sustavu civilne zaštite i Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora, a trebaju biti u skladu sa Procjenom ugroženosti stanovništva, materijalnih i kulturnih dobara i okoliša od katastrofa i velikih nesreća Grada Drniša, odnosno sa Zahtjevima zaštite i spašavanja u dokumentima prostornog uređenja Grada Drniša te s planom zaštite i spašavanja Grada Drniša.
2. Ovim Planom definirani su parametri za gradnju od važnosti za zaštitu od prirodnih i drugih nesreća:

* međusobna udaljenost građevina odgovara Pravilniku o mjerama zaštite od elementarnih nepogoda i ratnih opasnosti u prostornom planiranju i uređivanju prostora,
* na području obuhvata Plana i u bližoj okolini nema registriranih klizišta, niti zona posebne namjene.

1. U građevinama u kojima se okuplja veći broj ljudi u kojima se zbog buke ili akustične izolacije ne može osigurati dovoljna čujnost znakova javnog sustava za uzbunjivanje, mora se osigurati odgovarajući sustav uzbunjivanja i obavješćivanja građana i prijem priopćenja nadležnog centra 112 o vrsti opasnosti i mjerama koje je potrebno poduzeti.

**Zaštita od potresa**

**Članak**

1. Protupotresno projektiranje provodi se u skladu s postojećim seizmičkim kartama i podacima iz mjerodavnih baza podataka. Prema nacionalnoj seizmičkoj klasifikaciji za područje u obuhvatu Plana (grad Drniš) treba uzeti vjerojatnost potresa intenziteta do VIII° MCS (MSK 64) skale - za povratni period 500 godina. To je potres koji može izazvati srednje teške do veće posljedice i razaranja. U slučaju jačeg potresa može se očekivati i nemogućnost opskrbe vodom radi oštećenja vodovodne mreže.
2. Da bi se spriječile teže posljedice zahtjeva se projektirati građevine otporne na očekivanu jačinu potresa.

**Zaštita od ostalih prirodnih uzroka**

**Članak**

1. Zaštita od ostalih prirodnih uzroka odnosi se na zaštitu od mogućeg utjecaja olujnog nevremena (pijavica, olujni vjetar, neverini i sl.).
2. Kod hortikulturnog uređenja prostora i objekata treba birati autohtono bilje dubljeg korijena i otpornog na vjetar.

**Zaštita od požara**

**Članak**

1. Cjelokupni je širi prostor neizgrađen a sama je turistička zona položena uz županijsku cestu i ima dobar pristup vatrogasnim vozilima. Granične, zapuštene poljoprivredne površine zarasle u "makiju" unekoliko povećavaju opasnosti od prenošenja požara.
2. Kod projektiranja internih prometnica, prometnih prilaza i pristupa, obavezno je planiranje vatrogasnih pristupa koji imaju propisanu širinu, nagibe, okretišta, nosivosti i radijuse zaokretanja, a sve u skladu s Pravilnikom o uvjetima za vatrogasne pristupe.
3. U cilju zaštite od požara potrebno je:

* graditi/smjestiti građevine većeg stupnja vatrootpornosti,
* smjestiti građevine sa protupožarnim zidovima,
* izvoditi dodatne mjere zaštite - vatrodojava, pojačan kapacitet hidrantske mreže i dr.

1. Prilikom projektiranja i gradnje novih ili rekonstrukcije postojećih vodoopskrbnih sustava obvezno je planiranje izgradnje hidrantske mreže i postave nadzemnih hidranata sukladno Pravilniku o hidrantskoj mreži za gašenje požara.

# **8.** **MJERE PROVEDBE PLANA**

**Članak**

1. Na području planiranog recepcijsko-informacijskog punkta, Plan će se provoditi izdavanjem dozvola za zahvate u prostoru prema postupku predviđenom Zakonom i ostalim propisima u skladu sa uvjetima koje određuju nadležna tijela državne uprave, odnosno pravne osobe s javnim ovlastima, a na temelju Odredbi za provedbu ovog Plana i kartografskih prikaza.
2. Planom nije predviđena fazna gradnja.
3. Zahvati za koje je obavezan postupak procjene utjecaja na okoliš te ocjena o potrebi procjene utjecaja za okoliš definirani su posebnim propisima.

1. **PRIJELAZNE I ZAVRŠNE ODREDBE**

**Članak**

1. Odluka o donošenju Urbanističkog plana uređenja dijela ugostiteljsko-turističke zone: recepcijski i informacijski punkt Roški slap Izmjena i dopuna (I) objaviti će se u ˝Službenom glasniku Grada Drniša˝ temeljem članka 110. stavak 3. Zakona o prostornom uređenju (Narodne novine broj 153/13, 65/17, 114/18, 39/19 i 98/19).
2. Elaborat Plana iz članka 2. ove Odluke izrađen je u 6 (šest) izvornika ovjerenih pečatom Gradskog vijeća Grada Drniša i potpisom predsjednika Gradskog vijeća Grada Drniša te ovjerenih pečatom i potpisom tijela i osobe odgovorne za provođenje javne rasprave.
3. Ova Odluka o donošenju stupa na snagu osmog dana od dana objave u ˝Službenom glasniku Grada Drniša˝.

KLASA: 350-02/21-20/4

URBROJ:2182-06/22-

Drniš, \_\_\_\_ 2022.

**GRAD DRNIŠ**

**GRADSKO VIJEĆE**

Predsjednik

Tomislav Dželalija, dipl.ing