Temeljem članka 10. stavka 3. Zakona o financiranju političkih aktivnosti, izborne promidžbe i referenduma („Narodne novine“, br. 29/19. i 98/19.) i članka 46. i 51. Statuta Grada Drniša („Službeni glasnik Grada Drniša“, broj 2/21 i 2/22), Gradsko vijeće Grada Drniša na svojoj \_\_\_\_\_\_\_\_\_\_\_ sjednici, održanoj \_\_\_\_\_2022. godine, donosi

**O D L U K U**

**o raspoređivanju sredstava za redovito financiranje političkih stranka**

**i nezavisnih vijećnika Gradskog vijeća Grada Drniša**

**za 2023. godinu**

**Članak 1.**

Ovom Odlukom se uređuje način financiranja političkih stranaka čiji su kandidati izabrani za vijećnike Gradskog vijeća Grada Drniša (u daljnjem tekstu: Gradsko vijeće) i vijećnika Gradskog vijeća koji su u Gradsko vijeće izabrani s liste grupe birača (u daljnjem tekstu: nezavisni vijećnici Gradskog vijeća).

Riječ „vijećnik“ u ovoj odluci se u odgovarajućem padežu odnosi na oba spola.

**Članak 2.**

Ukupni iznos sredstva za redovito godišnje financiranje političkih stranaka i nezavisnih vijećnika Gradskog vijeća za svaku proračunsku godinu, utvrđuje se i osigurava u Proračunu Grada Drniša, u skladu s posebnim zakonom.

**Članak 3.**

Sredstva iz članka 2. ove odluke raspoređuju se na način da se utvrdi jednaki iznos sredstava za svakog vijećnika u Gradskom vijeću, tako da pojedinoj političkoj stranci pripadaju sredstva razmjerna broju njezinih vijećnika u trenutku konstituiranja Gradskog vijeća.

Ako je sa zajedničke liste koju su predložile dvije ili više političkih stranaka, prema konačnim rezultatima izbora, izabran vijećnik koji nije član niti jedne od političkih stranaka koje su predložile zajedničku listu, sredstva za tog vijećnika raspoređuju se političkim strankama koje su predložile zajedničku listu sukladno njihovu sporazumu, a ako sporazum nije zaključen, razmjerno broju osvojenih zastupničkih mjesta odnosno mjesta članova predstavničkog tijela jedinice samouprave. Sporazum su političke stranke dužne dostaviti Gradskom vijeću.

U slučaju udruživanja dviju ili više političkih stranaka, financijska sredstva koja se raspoređuju sukladno članku 2. ove odluke pripadaju političkoj stranci koja je pravni sljednik političkih stranaka koje su udruživanjem prestale postojati.

Politička stranka koja je pravni sljednik dužna je Gradskom vijeću dostaviti pisanu obavijest o statusnoj promjeni (udruživanju političkih stranaka) najkasnije u roku od 15 dana od dana nastale promjene.

Ako nezavisni vijećnik postane član političke stranke koja participira u Gradskom vijeću, sredstva za redovito godišnje financiranje iz proračuna za tog vijećnika pripadaju političkoj stranci čiji je on postao član i doznačuju se na račun te političke stranke u razdoblju do isteka njegova mandata, neovisno o eventualnom istupanju iz te stranke u navedenom razdoblju.

Iznimno od prethodnog stavka ovoga članka, ako se nezavisni vijećnik prije stupanja u članstvo političke stranke odrekao prava na redovito godišnje financiranje iz proračuna grada, političkoj stranci čiji je on postao član neće se isplatiti sredstva za tog nezavisnog vijećnika u proračunskoj godini u kojoj navedeni nezavisni vijećnik, nema pravo na financiranje iz proračuna. Nezavisni vijećnik dužan je najkasnije u roku od 15 dana od dana stupanja u članstvo političke stranke o tome pisano izvijestiti Gradsko vijeće.

**Članak 4.**

Nezavisnom vijećniku Gradskog vijeća podzastupljenog spola i političkoj stranci za svakog vijećnika podzastupljenog spola izabranog s njene liste, pripada i pravo na naknadu u visini od 10% iznosa predviđenog po svakom članu Gradskog vijeća.

Podzastupljenost spola u smislu stavka 1. ovoga članka postoji ako je zastupljenost jednog spola u Gradskom vijeću niža od 40 %.

Političkoj stranci se u tijeku proračunske godine mogu povećavati ili smanjivati financijska sredstva propisana ovom odlukom, ukoliko dođe do promjene broja članova Gradskog vijeća iz reda podzastupljenog spola, koje ta politička stranka ima u Gradskom vijeću.

Povećanje, odnosno smanjenje financijskih sredstava propisano stavkom 2. ovog članka, počinje prvim slijedećim mjesecom nakon mjeseca u kojem je došlo do promjene broja podzastupljenog spola određene političke stranke.

**Članak 5.**

Sredstava iz članka 2. ove Odluke koji pripada pojedinoj političkoj stranci i nezavisnom vijećniku Gradskog vijeća utvrđuje se kako slijedi:

* ukupni iznos osiguranih sredstava u Proračunu – 4.000,00 EUR,
* ukupni broj vijećnika - 14,
* iznos sredstava po vijećniku – 274,00 EUR godišnje.

Raspoređeni iznosi sredstava po strankama koje participiraju u Gradskom vijeću:

|  |  |  |  |  |
| --- | --- | --- | --- | --- |
| **Red.**  **br.** | **Naziv stranke** | **Broj vijećnika** | **Od čega žene (%)** | **Iznos u godini EUR** |
| 1. | Hrvatska demokratska zajednica | 7 | 3 | 2.000,20 |
| 2. | Most - Domovinski pokret - Nezavisna lista Loza | 2 | 0 | 548,00 |
| 3. | Hrvatsko socijalno liberalna stranka | 1 | 0 | 274,00 |
| 4. | Hrvatska narodna stranka | 1 | 1 | 301,40 |
| 5. | Nezavisna lista mladih, Podružnica NLM Drniš | 2 | 1 | 575,40 |
| 6. | Samostalna demokratska srpska stranka | 1 | 1 | 301,40 |
|  | UKUPNO | 14 | 6 (42,85%) | 4.000,40 |

**Članak 6.**

Sredstva za rad političkih stranaka i nezavisnih vijećnika, raspoređena na predloženi način, doznačuju se na žiro račun političke stranke, odnosno na poseban račun nezavisnih vijećnika Gradskog vijeća, tromjesečno u jednakim iznosima.

**Članak 7.**

Ova Odluka stupa na snagu osmog dana od dana objave u „Službenom glasniku Grada Drniša“, a primjenjuje se od 01. siječnja 2023. godine.

PREDSJEDNIK GRADSKOG VIJEĆA

Tomislav Dželalija dipl.ing.

KLASA: 400-06/22-60/\_\_

URBROJ: 2182/06-22-\_\_

**OBRAZLOŽENJE**

I. PRAVNA OSNOVA ZA DONOŠENJE OVOG AKTA

Pravna osnova za donošenje ovog akta sadržana je u odredbi članka 10. stavka 3. Zakona o financiranju političkih aktivnosti, izborne promidžbe i referenduma („Narodne novine“, br. 29/19. i 98/19.) „Odluku o raspoređivanju sredstava iz proračuna jedinice samouprave prema članku 7. stavku 1. ovoga Zakona donosi predstavničko tijelo jedinice samouprave. Raspoređena sredstva doznačuju se na žiroračun političke stranke odnosno na poseban račun nezavisnog vijećnika iz članka 13. stavka 1. ovoga Zakona, tromjesečno u jednakim iznosima odnosno ako se početak ili završetak mandata ne poklapaju s početkom ili završetkom tromjesečja, u tom se tromjesečju isplaćuje iznos razmjeran broju dana trajanja mandata.“

II. OSNOVNA PITANJA KOJA SE UREĐUJU OVIM AKTOM I POSLJEDICE KOJE ĆE NASTATI NJEGOVIM DONOŠENJEM

Ovim se aktom raspoređuju sredstva za redovito financiranje političkih stranaka i nezavisnih članova predstavničkog tijela iz Proračuna Grada Drniša za 2022. godinu.

Naime, donošenjem Zakona, Odluku o raspoređivanju sredstava iz proračuna jedinica lokalne i područne (regionalne) samouprave donosi predstavničko tijelo.

Sredstva za redovito godišnje financiranje političkih stranaka i nezavisnih vijećnika iz proračuna jedinica samouprave dužna je osigurati jedinica samouprave u iznosu koji se određuje u proračunu jedinice samouprave za svaku godinu za koju se proračun donosi, s tim da visina sredstava po jednom članu predstavničkog tijela jedinice samouprave godišnje ne može biti određena u iznosu manjem od 2.000,00 kn (u predstavničkom tijelu jedinice samouprave koja ima od 3001 do 10.000 stanovnika).

Raspoređena sredstva doznačuju se na žiro-račun političke stranke, odnosno na poseban račun nezavisnog člana predstavničkog tijela jedinice lokalne i područne (regionalne) samouprave, tromjesečno u jednakim iznosima. Sredstva se raspoređuju na način da se utvrdi jednaki iznos sredstava za svakog člana predstavničkog tijela, tako da pojedinoj političkoj stranci, odnosno članu nezavisne liste, pripadaju sredstva razmjerno broju njenih članova predstavničkog tijela u trenutku konstituiranja.

Za svakog člana predstavničkog tijela podzastupljenog spola (žene), političkim strankama pripada pravo na naknadu u visini 10% iznosa predviđenog za svakog člana predstavničkog tijela. Podzastupljenost spola postoji ako je zastupljenost jednog spola u Gradskom vijeću niža od 40 %.

Gradsko vijeće Grada Drniša broji 14 članova od čega je 6 članica (žene), podzastupljenost spola iznosi 42,82%.

Slijedom navedenog, predlaže se usvajanje Odluke o raspoređivanju sredstava za redovito financiranje političkih stranaka i nezavisnih članova predstavničkog tijela iz Proračuna Grada Drniša za 2022. godinu.

III. FINANCIJSKA SREDSTVA POTREBNA ZA PROVEDBU OVOG AKTA

Sredstva za provedbu ovog akta osiguravaju se u Proračunu Grada Drniša za 2022. godinu, na Razdjelu 001, Glava 00101, Tekuće donacije političkim strankama, u iznosu od 30.000,00 kn.