**ŽUPANIJA: ŠIBENSKO - KNINSKA**

**PROGRAM RASPOLAGANJA POLJOPRIVREDNIM ZEMLJIŠTEM U VLASNIŠTVU REPUBLIKE HRVATSKE**

**ZA GRAD DRNIŠ**

**UVOD**

Poljoprivredno zemljište je dobro od interesa za Republiku Hrvatsku i ima njezinu osobitu zaštitu. Poljoprivrednim zemljištem, sukladno Zakonu o poljoprivrednom zemljištu („Narodne novine“, br. 20/18, 115/18, 98/19 i 57/22– dalje u tekstu: Zakon), smatraju se poljoprivredne površine koje su po načinu uporabe u katastru opisane kao: oranice, vrtovi, livade, pašnjaci, voćnjaci, maslinici, vinogradi, ribnjaci, trstici i močvare, kao i drugo zemljište koje se može privesti poljoprivrednoj proizvodnji sukladno prostornom planu.

Poljoprivrednim zemljištem u vlasništvu države raspolaže se na temelju Programa raspolaganja poljoprivrednim zemljištem u vlasništvu Republike Hrvatske za Grad Drniš (dalje u tekstu: Program).

Grad Drniš ne može raspolagati poljoprivrednim zemljištem u vlasništvu države prije donošenja Programa.

Glavni ciljevi koji se žele postići donošenjem Programa su:

* efikasnije raspolaganje poljoprivrednim zemljištem,
* usklađenje stanja u katastru sa stanjem u zemljišnim knjigama,
* okrupnjavanje zemljišta i stavljanje u funkciju zapuštenog poljoprivrednog zemljišta,
* povećanje proizvodne funkcionalnosti poljoprivrednog zemljišta.

**SADRŽAJ PROGRAMA**

Program sadržava slijedeće podatke s iskazanom prostornom komponentom:

1. ukupnu površinu poljoprivrednog zemljišta u vlasništvu države na području Grada Drniša;
2. podatke o dosadašnjem raspolaganju poljoprivrednim zemljištem u vlasništvu države na području Grada Drniša i vrstu proizvodnje na istom;
3. površine poljoprivrednog zemljišta u vlasništvu države prema oblicima raspolaganja i to:
   1. površine određene za povrat i za zamjenu kada nije moguć povrat imovine oduzete za vrijeme jugoslavenske komunističke vladavine,
   2. površine određene za zakup,
4. minirane površine poljoprivrednog zemljišta
5. površine na kojima je izgrađen sustav podzemne odvodnje
6. površine u području ekološke mreže (Natura 2000)
7. površine unutar NP „Krka“

Na području Grada Drniša ne određuju se površine za prodaju, za zakup ribnjaka, za zakup zajedničkih pašnjaka, te površine za ostale namjene, odnosno površine koje se mogu privesti nekoj drugoj nepoljoprivrednoj namjeni

1. **UKUPNA POVRŠINA POLJOPRIVREDNOG ZEMLJIŠTA U VLASNIŠTVU DRŽAVE NA PODRUČJU GRADA DRNIŠA**

Ukupna površina poljoprivrednog zemljišta u vlasništvu države na području Grada Drniša iznosi **1.319,3634** ha.

Ukupna površina poljoprivrednog zemljišta u vlasništvu države utvrđena je prema službenim podacima katastra i zemljišnih knjiga. Program sadrži ukupnu površinu poljoprivrednog zemljišta u knjižnom i vanknjižnom vlasništvu države na području Grada Drniša koje je država stekla na temelju Zakona o poljoprivrednom zemljištu koji je stupio na snagu 23. srpnja 1991. godine. Površine poljoprivrednog zemljišta za koje nije uređeno zemljišnoknjižno stanje, odnosno za koje nije usklađeno stanje posjeda i vlasništva, predviđene su za zakup.

1. **PODACI O DOSADAŠNJEM RASPOLAGANJU POLJOPRIVREDNIM**

**ZEMLJIŠTEM U VLASNIŠTVU DRŽAVE NA PODRUČJU GRADA DRNIŠA DO**

**DONOŠENJA PROGRAMA**

Oblici dosadašnjeg raspolaganja poljoprivrednim zemljištem bili su davanje u zakup, privremeno korištenje i pravo služnosti.

**T-1 Prikaz dosadašnjeg raspolaganja po svim oblicima - površina u ha**

|  |  |  |  |
| --- | --- | --- | --- |
| **R.br.** | **OBLIK RASPOLAGANJA**  **( skraćeni naziv iz ugovora)** | **Ukupan broj ugovora** | **Ukupna površina po ugovorima** |
| **1.** | **zakup** | **1** | **81,6716** |
| **2.** | **dugogodišnji zakup** | **0** | **0** |
| **3.** | **koncesija** | **0** | **0** |
| **4.** | **privremeno korištenje** | **3** | **111,5952** |
| **5.** | **prodaja (neotplaćeno)\*** | **0** | **0** |
| **6.** | **pravo služnosti** | **5** | **25,0264** |
|  | **UKUPNO** | **9** | **218,2932** |

***Zakup***

Na području katastarskih općina Brištani, Drinovci i Širitovci 5. prosinca 2008. godine sklopljena su dva (2) ugovora o zakupu, na rok od 25 godina za sadnju voćnjaka i vinograda, a 50 godina za sadnju maslinika, za dvije proizvodno-tehnološke cjeline, površine 68,8551 ha i 81,6716 ha (istječe 2033.) što je bilo ukupno 150,5267 ha poljoprivrednog zemljišta.

Ugovor za 68,8551 ha je pravomoćnom sudskom presudom raskinut zbog neplaćanja zakupnine i nekorištenja poljoprivrednog zemljišta u skladu s Gospodarskim programom, a nekretnine predane 16.01.2018. natrag u posjed Republici Hrvatskoj te su ponovno ovim Programom predviđene za zakup.

U zakupu je **81,6716 ha.**

***Privremeno korištenje***

Tri (3) ugovora o privremenom korištenju sklopljena su na rok od 5 godina za poljoprivredno zemljište na području katastarske općine Kričke, površine 7,1319 ha (ugovor produžen do 06.05.2024.), na području katastarske općine Miočić, površine 3,4080 ha (ugovor produžen do 06.05.2024.) i na području katastarskih općina Badanj, Siverić, Miočić i Kričke, površine 200,6866 ha (ugovor istekao u rujnu 2021.),, što je bilo ukupno 211,2265 ha.

U tabelarnom prikazu raspolaganja po katastarskim česticama i oblicima raspolaganja kao i u kartografskom prikazu Programa, pod privremenim korištenjem poljoprivrednog zemljišta u vlasništvu RH prikazano je **111,5952 ha,** a ne 211,2265 ha iz razloga što ugovor OŠTRC-a d.o.o. (200,6866 ha) sadrži katastarske čestice koje nemaju dokaz o knjižnom ili vanknjižnom vlasništvu Republike Hrvatske i kao takve nisu sastavni dio ovog Programa.

***Pravo služnosti***

Na području Grada Drniša sklopljeno je pet (5) ugovora o osnivanju služnosti u šumi ili na šumskom zemljištu za površine na području katastarske općine Ključ (površine 5 i 10 ha), katastarske općine Drniš (površine 1,9649 ha i 2,3078 ha) i na području katastarske općine Kričke (površine 1,8512 ha i 3,9025 ha), sveukupno **25,0264 ha**.

Navedene površine uvrštene su u Program temeljem posjedovnih listova i zemljišnoknjižnih izvadaka tijekom izrade Programa a službenih podataka o sklopljenim ugovorima nema.

1. **SUMARNI PREGLED POVRŠINA POLJOPRIVREDNOG ZEMLJIŠTA U VLASNIŠTVU DRŽAVE PREMA OBLICIMA RASPOLAGANJA**

Sumarni pregled površina poljoprivrednog zemljišta u vlasništvu države prema oblicima raspolaganja:

**T-2 Prikaz ukupnih površina po oblicima raspolaganja**

|  |  |  |
| --- | --- | --- |
| **OBLIK RASPOLAGANJA** | **Površina**  **u ha** | **NAPOMENA**  **(minirano, višegodišnji nasadi i sustavi odvodnje i navodnjavanja)** |
| površine određene za **povrat** | **58,2279** | **-** |
| površine određene za **prodaju**  - jednokratno, maksimalno  do 25% | **0** | **-** |
| površine određene za **zakup** | **1.261,1355** | **1,8796 ha MSP** (minski sumnjiva područja i MSP koja se nalaze u neposrednoj blizini, udaljena do 100 m)  **cca 160,0000 ha pod višegodišnjim nasadima**  na dijelu područja k.o. Siverić nalazi se mreža melioracijskih kanala u višegodišnjim nasadima OŠTRC-a d.o.o. |
| površine određene za **zakup ribnjaka** | **0** | - |
| površine određene za **zakup zajedničkih pašnjaka** | **0** | **-** |
| površine određene za **ostale namjene**  - jednokratno, maksimalno  do 5% | **0** | **-** |

**Tablica u excelu - Prikaz raspolaganja po katastarskim česticama i oblicima raspolaganja**

* sadrži informacije o poljoprivrednim površinama po katastarskim općinama, o dosadašnjem i planiranom raspolaganju, kao i neke važne činjenice koje se smatra bitnim (minski sumnjivo područje, nesređeno ZK stanje, višegodišnji nasadi, P1, P2, površine u NATURI s planiranim načinima korištenja, dijelom građ., dijelom JVD, dijelom i unutar granica NP „Krka“…).

Tablica je sastavni dio ovog Programa.

* 1. **Površine određene za povrat i za zamjenu kada nije moguć povrat imovine**

**oduzete za vrijeme jugoslavenske komunističke vladavine**

Prema podacima Upravnog odjela za imovinsko-pravne i zajedničke poslove Šibensko-kninske županije, Odsjek za imovinsko-pravne poslove Drniš (bivšeg Ureda državne uprave u Šibensko-kninskoj županiji, Službe za gospodarstvo i imovinsko-pravne poslove, Ispostave Drniš), na temelju Zakona o naknadi za imovinu oduzetu za vrijeme jugoslavenske komunističke vladavine na području Grada Drniša u postupku su zahtjevi za povrat poljoprivrednog zemljišta u ukupnoj površini od **95,4856 ha** po katastarskim općinama:

|  |  |
| --- | --- |
| **Katastarska općina** | **Ukupna površina (ha)** |
| Badanj | 5,9563 |
| Bogatić Miljevački | 4,6152 |
| Drniš | 41,7475 |
| Kadina Glavica | 10,6035 |
| Kričke | 2,8377 |
| Miočić | 11,4220 |
| Parčić | 1,4530 |
| Siverić | 16,8504 |
| **UKUPNO** | **95,4856** |

Navedena površina od 95,4856 ha može poslužiti samo kao orijentacijski kriterij za osiguranje površine kao nadoknade za oduzetu imovinu, a ne nikako kao točan podatak, jer su pojedini zahtjevi paušalno postavljeni u pogledu oduzete imovine, bez identifikacije čest. zem. i bez površine istih. Isto tako imovina koja je oduzimana kao poljoprivredno zemljište ne znači da je ista i danas poljoprivredno zemljište već postoji mogućnost da je ista sada građevinsko zemljište u cijelosti ili djelomično. U slučajevima kada povrat poljoprivrednog zemljišta u naravi nije moguć ovlaštenici prava na naknadu imaju pravo izbora, što znači da se isti u konačnici ne moraju uvijek opredijeliti za zamjensko poljoprivredno zemljište već mogu izabrati i naknadu u obveznicama Republike Hrvatske.

Slijedom navedenoga ne može se sa sigurnošću utvrditi da se predmetni zahtjevi za povrat odnose isključivo na poljoprivredno zemljište što se kroz upravne postupke tek treba utvrditi, te je razvidno da postoji mogućnost promjene tražene površine za povrat.

Grad Drniš je u Programu osigurao **58,2279 ha** za povrat, te se obvezuje u slučaju potrebe za osiguranjem dodatnih površina za povrat kroz Izmjene i dopune ovog Programa osigurati iste.

Površinama za koje su podneseni zahtjevi za povrat i koje su u ovom Programu određene za povrat do okončanja postupka povrata i do donošenja pravomoćnih rješenja raspolagat će se putem zakupa na rok do 5 godina,

**3.2. Površine određene za zakup**

Ukupna površina poljoprivrednog zemljišta predviđena za zakup je **1.261,1355 ha.**

Pod višegodišnjim nasadima nalazi se cca **160,0000 ha** i to najviše na području katastarskih općina: Badanj, Drinovci, Drniš, Kričke, Miočić i Siverić.

Grad Drniš se obvezuje prije raspisivanja javnih natječaja za zakup utvrditi koje su čestice obrasle i za iste ishoditi troškove krčenja od Hrvatskih šuma.

1. **MINIRANE POVRŠINE POLJOPRIVREDNOG ZEMLJIŠTA**

MSP (minski sumnjiva područja) i MSP koja se nalaze u neposrednoj blizini (udaljena do 100 m) obuhvaćaju **1,8796 ha** poljoprivrednih površina koje su predviđene za zakup**.** Minirane površine su u kartografskom prikazu posebno označene.

1. **POVRŠINE NA KOJIMA JE IZGRAĐEN SUSTAV PODZEMNE ODVODNJE**

Na dijelu područja k.o. Siverić u Petrovu polju nalazi se mreža melioracijskih kanala. Obuhvat područja na kojem se kanali nalaze omeđen je cestovnom dionicom 6095 (Drniš – Kadina Glavica) sa sjeverne strane, rijekom Čikolom s južne strane te granicama katastarske općine sa istočne i zapadne strane. U katastarskom operatu melioracijski kanali nisu upisani, ali kao takvi postoje u naravi. Obzirom da su melioracijski kanali u spomenutom obuhvatu u održavanju Hrvatskih voda, na svim česticama koje prelaze preko melioracijskih kanala potrebno je iz predmeta zakupa ili povrata izdvojiti pojas od 4 m sa svake strane od gornjeg ruba korita kanala.

U katastarskim općinama: Biočić, Bogatić Miljevački, Brištani, Drinovci, Drniš, Kadina Glavica, Ključ, Miočić, Pakovo Selo, Sedramić, Štikovo, Tepljuh, Trbounje i Žitnić pojedine čestice zemljišta dijelom predstavljaju javno vodno dobro, te je potrebno kod raspolaganja poljoprivrednim zemljištem izdvojiti pojas sa svake strane od 4, 5 ili 10 m od ruba korita, ovisno o vrsti vodotoka, kanala, melioracijskog kanala, vododerine ili lokve.

1. **POVRŠINE U PODRUČJU EKOLOŠKE MREŽE (NATURA 2000)**

Područje Grada Drniša nalazi se velikim dijelom u obuhvatu područja ekološke mreže NATURA 2000 (zaštićena područja prema Direktivi o staništima i područja prema Direktivi o pticama).

Kako su dijelom katastarskih čestica ovog Programa obuhvaćena staništa koja predstavljaju pojedine ciljne vrste i ciljne stanišne tipove područja ekološke mreže, odnosno strogo zaštićene vrste te ugrožene i rijetke stanišne tipove, određeno je da se na **726,6473 ha** površina katastarskih čestica travnjačke površine koriste kao livade i pašnjaci što je i navedeno u excel tablici ovog Programa.

Površine u području ekološke mreže NATURA 2000 prikazane su u prostornom digitalnom (vektorskom) formatu, u GIS-u napravljeni shapefile-ovi za layere dosadašnjeg i predviđenog raspolaganja poljoprivrednim zemljištem i clip s NATURA područjima (SPA, SCI).

Program je prihvatljiv za područje ekološke mreže jer je provedenim postupkom Prethodne ocjene prihvatljivosti za ekološku mrežu ocjenjeno da se može isključiti mogućnost značajnih negativnih utjecaja provedbe programa na cjelovitost i ciljeve očuvanja područja ekološke mreže te stoga nije potrebno provesti postupak Glavne ocjene prihvatljivosti za ekološku mrežu.

1. **POVRŠINE UNUTAR NP „KRKA“**

Područje Grada Drniša prostire se na 2350 ha površine Nacionalnog parka „Krka“ a Programom je obuhvaćeno 849,1751 ha i to: 166,7044 ha je dijelom a 682,4707 ha je unutar granica NP „Krka“.

Navedene poljoprivredne površine su u Programu određene kao površine koje privremeno koristi ta javna ustanova a način korištenja će biti zajednički dogovoren u skladu očuvanja biološke raznolikosti

**NAPOMENA/OBRAZLOŽENJE** (određene specifičnosti za područje Grada Drniša):

|  |
| --- |
| Program raspolaganja poljoprivrednim zemljištem u vlasništvu Republike Hrvatske za Grad Drniš donosi se temeljem čl. 29., stavka 8. Zakona o poljoprivrednom zemljištu („Narodne novine“, br. 20/18, 115/18, 98/19 i 57/22), Pravilnika o dokumentaciji potrebnoj za donošenje Programa raspolaganja poljoprivrednim zemljištem u vlasništvu Republike Hrvatske („Narodne novine“, br. 98/22), očitovanja Ministarstva poljoprivrede KLASA: 945-01/18-01/581, URBROJ: 525-07/0172-21-3 od 26. travnja 2021. godine na dostavljeni Program raspolaganja poljoprivrednim zemljištem u vlasništvu Republike Hrvatske za Grad Drniš (KLASA: 320-02/18-20/1, URBROJ:2182/06-21-142) kojim je poništen citirani Program i očitovanja Ministarstva poljoprivrede kojim se daje suglasnost za donošenje Programa raspolaganja poljoprivrednim zemljištem u vlasništvu Republike Hrvatske nakon isteka roka iz članka 55. stavka 3. Zakona o izmjenama i dopunama Zakona o poljoprivrednom zemljištu (Narodne novine, broj 57/2022), KLASA: 945-01/18-01/581, URBROJ: 525-06/180-22-5 od 26. rujna 2022. godine. |

***Program se donosi na temelju:***

* katastarskog plana za područje Grada Drniša, putem WFS usluge Državne geodetske uprave

(kartografski prikaz katastarskih čestica poljoprivrednog zemljišta u dwg i pdf formatu

izradio i izmjerio URBING d.o.o. za poslove prostornog uređenja i zaštite okoliša, Zagreb)

* zemljišnoknjižnih izvadaka i posjedovnih listova iz e-baze Preglednika katastarskih podataka DGU i ZIS aplikacije zemljišno knjižnog sustava Ministarstva pravosuđa
* uvjerenja Upravnog odjela za zaštitu okoliša, prostorno uređenje, gradnju i komunalne poslove Šibensko-kninske županije, Ispostava Drniš da se predmetne čestice prema važećem prostornom planu uređenja nalaze izvan granica građevinskog područja s potrebnom oznakom ako se radi o osobito vrijednom (P1) i vrijednom (P2) poljoprivrednom zemljištu
* očitovanja Upravnog odjela za opću upravu, imovinsko-pravne i zajedničke poslove Šibensko-kninske županije, Odsjek za imovinsko-pravne poslove Drniš (bivšeg Ureda državne uprave u Šibensko-kninskoj županiji, Službe za gospodarstvo i imovinsko-pravne poslove, Odjela za imovinsko-pravne poslove, Ispostave Drniš) o površini koju je potrebno osigurati kao nadoknadu za oduzetu imovinu
* uvjerenja Hrvatskih šuma d.o.o., Uprave šuma Podružnica Split da predmetne čestice nisu obuhvaćene šumskogospodarskom osnovom
* očitovanja Hrvatskih voda, VGO Split jesu li i koje predmetne čestice javno vodno dobro
* uvjerenje Upravnog odjela za zaštitu okoliša, prostorno uređenje, gradnju i komunalne poslove Šibensko-kninske županije, Ispostava Drniš jesu li i koje predmetne čestice u obuhvatu postojećeg i/ili planiranog sustava javnog navodnjavanja
* očitovanja Ministarstva unutarnjih poslova, Ravnateljstva civilne zaštite, Hrvatskog centra za razminiranje o katastarskim česticama i površinama poljoprivrednog zemljišta koje su minirane i nalaze se na popisu miniranih i minski sumnjivih područja
* mišljenje Upravnog odjela za zaštitu okoliša, prostorno uređenje, gradnju i komunalne poslove Šibensko-kninske županije o potrebi provedbe strateške procjene utjecaja na okoliš
* rješenja Upravnog odjela za zaštitu okoliša, prostorno uređenje, gradnju i komunalne poslove Šibensko-kninske županije u postupku prethodne ocjene prihvatljivosti za ekološku mrežu i
* očitovanja JU Nacionalni park „KRKA“ o česticama poljoprivrednog zemljišta unutar i dijelom unutar NP „KRKA“